Regeringen kæder dansk ulandsbistand sammen med hjemsendelse af afviste asylansøgere og udviste udlændinge.

Lande vil ikke få dansk støtte, hvis de vægrer sig ved at tage imod deres egne statsborgere, siger integrationsminister Inger Støjberg (V).

- Der er og skal ske en kobling imellem vores udviklingspolitik og hjemsendelser, siger hun.

Læs også : Få asylansøgere giver 200 millioner ekstra til bistand

Hun forhandler sagen med Dansk Folkeparti som led i næste års finanslov. DF vil ikke støtte finansloven, hvis der ikke udvises flere afviste asylansøgere og udviste udlændinge.

- Der er noget barokt i, at vi betaler ulandsbistand til lande, som ikke tager imod deres egne borgere. Vi skal se bredt på det. Så det både kan omfatte ulandsbistand samt visum- og handelspolitik, siger Inger Støjberg.

Danmark og andre EU-lande kan ikke hjemsende flere udviste udlændinge. Mange lande afviser at tage imod egne statsborgere. Eller de stiller tårnhøje krav til deres dokumenter og identitet.